กระทรวงสาธารณสุข ชี้ผู้ป่วยโควิดเพิ่มตามคาดแต่อาการไม่รุนแรง
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวภายหลังเป็นประธานประชุมติดตามสถานการณ์กรณีโรคโควิด-19 ว่า ได้รับทราบข้อมูลจากฝ่ายการแพทย์ว่า สถานการณ์ทั้งหมดอยู่ในความควบคุมของระบบการสาธารณสุขของประเทศ การติดเชื้อที่เพิ่มขึ้นเพราะประเทศไม่ได้มีข้อจำกัดการเดินทางเข้า-ออก และมีการเปิดเศรษฐกิจให้ประกอบกิจกรรมต่างๆ มีการรวมกลุ่มคนหมู่มาก ฉะนั้นการติดเชื้อในช่วงนี้จึงเป็นไปตามที่คาดการณ์ไว้ แม้จะมีผู้ป่วยเพิ่มแต่ไม่รุนแรงเพราะประชาชนส่วนใหญ่มีภูมิคุ้มกันแล้ว ส่วนสายพันธุ์ XBB.1.16 ที่กังวลกันว่าเป็นสายพันธุ์ใหม่ที่เกิดจากการกลายพันธุ์ ทางการแพทย์ถือเป็นเรื่องปกติของเชื้อไวรัสต่างๆ การกลายพันธุ์เกิดขึ้นได้ตลอด อีกทั้ง XBB.1.16 ยังคงกลายพันธุ์มาจากเชื้อสายพันธุ์โอมิครอนที่ลักษณะของเชื้อจะทำอัตรายต่อกลุ่มเสี่ยง ซึ่งป้องกันได้ด้วยวัคซีน โดยวัคซีนซึ่งประชาชนได้รับไป และกำลังจะได้รับเป็นเข็มกระตุ้น ไม่ว่าจะกลายพันธุ์ไปเช่นใดก็สามารถช่วยลดการป่วยหนักและเสียชีวิตได้ เชิญชวนประชาชนกลุ่มเสี่ยงมารับวัคซีน ส่วนประชาชนทั่วไปหากได้รับวัคซีนเข็มสุดท้ายนานเกิน 6 เดือนก็สามารถมารับวัคซีนเข็มกระตุ้นได้ โดยวันนี้ได้สั่งการให้หน่วยงานในกระทรวงสาธารณสุข โรงพยาบาลทั่วประเทศเร่งจัดให้มีการตั้งแผนกฉีดวัคซีนเสริมภูมิคุ้มกันโควิดและอาจให้บริการพร้อมกับวัคซึนไข้หวัดใหญ่ตามคำแนะนำของคณะกรรมการวิชาการ เพื่อความสะดวก ประหยัดเวลา และสร้างภูมิคุ้มกัน 2 โรคในครั้งเดียว โดยไม่ต้องกังวลว่า ฉีดวัคซีนโควิดแล้วจะฉีดวัคซีนไข้หวัดใหญ่ไม่ได้ พร้อมมอบเลขาธิการ สปสช.คิดแพ็คเกจการฉีดวัคซีนอำนวยความสะดวกกแก่กลุ่มเสี่ยงในการมารับบริการ ยืนยันทรัพยากรต่างๆ ทางการแพทย์มีความพร้อมแบบสมบูรณ์แบบ ในการให้บริการประชาชน วัคซีนไบวาเลนท์ รุ่น 2 ก็มีเพียงพอโดยที่ปีนี้ไม่ต้องตั้งงบประมาณจัดซื้อวัคซีน เพราะมีหลายประเทศที่มอบให้ไทย อย่างล่าสุดที่จะให้มาเพิ่มอีกคือ เยอรมันและอิตาลีส่วนกรณีคนงานชาวเมียนมา ติดโควิดเสียชีวิตกะทันหันในห้องพักย่านสาทรนั้น นายอนุทิน กล่าวว่า ธรรมชาติโรคทางเดินหายใจไม่ทำให้เสียชีวิตแบบเฉียบพลัน ทางกรมควบคุมโรคได้ไปสอบสวนสาเหตุการเสียชีวิตแล้ว อย่างไรก็ตาม ที่ผ่านมาส่วนใหญ่การเสียชีวิตเฉียบพลันในผู้เสียชีวิตที่ติดโควิดด้วยนั้น มักมีสาเหตุจากโรคอื่น จึงเป็นการเสียชีวิตด้วยโควิดแต่ไม่ได้เสียชีวิตเพราะโควิด